Cymorth Arloesi Hyblyg SMART - Cronfa Cyfarpar Cyfalaf
Galwad Gystadleuol

Mae hon yn alwad gystadleuol o dan gynllun Cymorth Arloesi Hyblyg SMART (SFIS) i gefnogi sefydliadau yng Nghymru i fuddsoddi mewn asedau cyfalaf sy’n gwella cynhyrchiant, gan gynnwys technolegau digideiddio, awtomeiddio a gweithgynhyrchu uwch.
Beth ydy diben a ffocws yr alwad?
Mae Cronfa Cyfarpar Cyfalaf SMART yn cefnogi sefydliadau yng Nghymru i wella cynhyrchiant, cystadleurwydd a thwf cynaliadwy drwy fuddsoddi mewn cyfarpar cyfalaf newydd ac arloesol.
Nod y cynllun yw gwella cynhyrchiant busnes drwy fabwysiadu a gweithredu technolegau, cyfarpar a phrosesau newydd sy’n galluogi sefydliadau i greu mwy o werth o’r adnoddau maen nhw’n eu defnyddio, gan gynnwys pobl, deunyddiau, ynni ac asedau. Gall canlyniadau gynnwys:
· Mwy o allbwn, creu gwerth neu gynhyrchu refeniw;
· Gwell cynhyrchiant llafur;
· Gwell effeithlonrwydd gweithredol a pherfformiad prosesau;
· Defnyddio deunyddiau ac adnoddau yn fwy effeithiol;
· Lleihau gwastraff, colledion deunyddiau a chostau y gellir eu hosgoi; a
· Mabwysiadu technolegau arloesol sy’n cryfhau cystadleurwydd hirdymor.
Mae Llywodraeth Cymru yn cydnabod bod gwelliannau cynhyrchiant yn aml yn cael eu cyflawni drwy ddefnyddio deunyddiau ac adnoddau yn fwy effeithlon. Felly, anogir ceisiadau sy’n dangos gwelliannau cynhyrchiant a chanlyniadau economi gylchol.
Gall canlyniadau economi gylchol gynnwys:
· Lleihau defnydd o ddeunyddiau neu greu llai o wastraff;
· Cynyddu effeithlonrwydd adnoddau;
· Cefnogi gweithgareddau ailddefnyddio, trwsio, adnewyddu neu ailweithgynhyrchu;
· Cynyddu’r defnydd o ddeunyddiau wedi’u hailgylchu neu ddeunyddiau eilaidd; neu
· Creu mwy o werth o adnoddau ac asedau presennol.
Rhaid i brosiectau fabwysiadu a gweithredu technolegau neu gyfarpar newydd sydd naill ai’n arloesol ynddynt eu hunain, neu sy’n cynorthwyo i ddatblygu prosesau arloesol i gyflawni’r canlyniadau disgwyliedig erbyn 31 Mawrth 2028 a dangos manteision economaidd mesuradwy i Gymru.
Bydd y canlyniadau disgwyliedig yn cael eu monitro drwy gynnydd mewn GVA, cynhyrchiant llafur, refeniw fesul FTE a, lle bo’n briodol, welliannau mewn cynhyrchiant adnoddau, effeithlonrwydd a chystadleurwydd.

Pwy all wneud cais?
Mae’r gronfa ar agor i’r sefydliadau canlynol sy’n gweithredu yng Nghymru ac sy’n gallu dangos sut y bydd buddsoddi mewn cyfarpar cyfalaf yn cyflawni gwelliannau cynhyrchiant mesuradwy a manteision economaidd ehangach. Rhaid i weithgaredd y prosiect a’r asedau a ariennir fod wedi’u lleoli yng Nghymru ac alinio ag amcanion yr alwad.
· Busnesau (bach, canolig a mawr)
· Sefydliadau academaidd (prifysgolion, sefydliadau ymchwil a cholegau addysg bellach) * Mae ceisiadau wedi’u cyfyngu i 5 fesul sefydliad unigol.
· Y trydydd sector
· Byrddau Iechyd y GIG.
Costau cymwys
Rhaid i gostau cymwys fod yn gyfalaf eu natur a chefnogi’r gwelliant cynhyrchiant arfaethedig yn uniongyrchol. Mae hyn hefyd yn cynnwys cyfarpar sy’n cefnogi gweithgarwch economi gylchol, gan gynnwys lleihau gwastraff, cynyddu’r defnydd o ddeunyddiau neu wella cynhyrchiant adnoddau.
Mae enghreifftiau yn cynnwys:
· Peiriannau ac offer sy’n gwella cynhyrchiant
· Technolegau digidol ac awtomeiddio
· Asedau gweithgynhyrchu uwch
· Costau gosod a chomisiynu sy’n ymwneud yn uniongyrchol ag asedau cyfalaf cymwys, gan gynnwys meddalwedd sy’n uniongyrchol gysylltiedig â gweithredu’r ased cyfalaf cymwys ac sy’n angenrheidiol ar gyfer hynny.

Costau anghymwys
· Cyfalaf gweithio
· Atgyweiriadau arferol a disodli asedau presennol
· Cerbydau ar gyfer trafnidiaeth gyffredinol
· Tir neu eiddo
· Caledwedd a meddalwedd swyddfa gyffredinol, gwasanaethau cwmwl annibynnol, tanysgrifiadau meddalwedd a llwyfannau digidol
· Cynlluniau neu becynnau cynnal a chadw a gwasanaethu
· Hyfforddiant
· Gwarantau
· Trefniadau hurbwrcasu neu brydlesu
· Dodrefn a gosodiadau swyddfa.
· Paneli neu ffermydd solar neu ffotofoltäig
· Ceisiadau datgarboneiddio neu geisiadau cyffredinol i arbed ynni.

Pa gyllid sydd ar gael?
Gall grantiau o £50,000 i £250,000 fod ar gael, gan gwmpasu hyd at 50% o gostau cyfalaf cymwys fel arfer. Dim ond mewn amgylchiadau eithriadol y caiff unrhyw amrywiad i’r uchafswm cyllid ei ystyried.
Bydd dyfarniadau yn amodol ar gydymffurfiaeth â rheoli cymhorthdal a gwiriadau diwydrwydd dyladwy boddhaol gan Lywodraeth Cymru.
Sut caiff ceisiadau eu hasesu?
Caiff ceisiadau eu hasesu yn erbyn y meini prawf canlynol:
· Cymhwysedd, cydymffurfiaeth a risg
· Gallu i gyflawni’r prosiect o fewn yr amserlenni gofynnol
· Hyfywedd ariannol
· Tystiolaeth o angen ac ychwanegedd
· Effaith ar gynhyrchiant
· Manteision economi gylchol
· Manteision i Gymru
Nid yw bodloni’r meini prawf cymhwysedd yn gwarantu cyllid. Caiff ceisiadau eu graddio yn erbyn y meini prawf asesu a dyfernir cyllid ar sail gystadleuol.
Gofynion tystiolaeth ac adrodd
Bydd yn ofynnol i ymgeiswyr llwyddiannus ddarparu tystiolaeth bod yr asedau a ariennir wedi’u prynu, eu gosod ac yn cael eu defnyddio at ddiben cymeradwy’r prosiect. Bydd angen iddynt hefyd adrodd ar y canlyniadau cynhyrchiant a gyflawnwyd erbyn 31 Mawrth 2028. Bydd y gofynion monitro, hawlio ac archwilio llawn yn cael eu nodi yn y llythyr cynnig grant.

Rhaid cyflwyno pob hawliad erbyn 31 Ionawr 2027; ni chaiff unrhyw hawliadau a gyflwynir ar ôl y dyddiad cau hwn eu derbyn.

Sut i wneud cais
Dylid e-bostio ffurflenni cais wedi’u cwblhau a dogfennau ategol i SMART.GalwadCyfalaf@llyw.cymru erbyn 23:59 ar 25 Medi 2026. 
Ni chaiff ceisiadau a dderbynnir ar ôl y dyddiad cau eu hystyried.
Dylai ceisiadau fod yn gyflawn ac yn derfynol pan gânt eu cyflwyno gan na fyddwn yn gofyn am wybodaeth bellach neu wybodaeth sydd ar goll ar ôl iddynt gael eu cyflwyno.


